Tirsdag eftermiddag blev der sat et foreløbigt semikolon i overgrebssagen mod en kendt, aarhusiansk erhvervsmand.

Den 56-årige mand blev af Retten i Aarhus kendt skyldig i seksuelt misbrug af sin syvårige steddatter og idømt seks måneders ubetinget fængsel, men dommen blev anket til landsretten på stedet.

Læs også Fatma Øktem truet: "Lover at smadre dit hoved med sten"

Ifølge dommeren blev der især lagt vægt på den syvåriges forklaringer under to videoafhøringer, som blev vist for lukkede døre, således at presse og tilhørere ikke kunne høre pigens vidnesbyrd.

Men et af anklagemyndighedens store skudsmål i bevisførelsen var en omfattende gennemgang af den 56-åriges pornoforbrug.

Så porno i 2017

Politiet ransagede den dømtes bopæl ved anholdelsen i september og beslaglagde flere mobiler og to computere.

Det var kun på den ene computer, en gammel Acer, som sidst var blevet benyttet i november 2017, at politiet fandt noget af efterforskningsmæssig interesse. Politiets it-afdeling afdækkede, at den 56-årige havde set pornovideoer på verdens største pornosite, PornHub.com.

De videoer brugte anklager Peter Mathiasen lang tid på under retssagen. Allerede på retssagens første dag blev nogle af videotitlerne gennemgået, mens der ligeledes blev illustreret for retten, hvordan sitet så ud, og hvordan en video afspilles.

Læs også Tiltalt for sexovergreb på steddatter – men hvor var pigen?

Nogle af de mange videoer, den 56-årige havde set, havde titler med "familiære relationer", påpegede anklageren.

Videoer som blandt andet "Tiny teen humping teddybear - first real orgasm", "Stepdad fucks daughter and her best friend at sleepover", "Stepdad fucks stepdaughter" og "Fucked my stepdad while mom was sleeping" havde den dømte set tilbage i november 2017, kunne anklagemyndigheden dokumentere.

Den 56-årige forklarede på førstedagen, at han ikke havde ænset titlerne og ikke havde interesse i den fiktive relation mellem videoernes medvirkende, men fokuserede på videoernes billeder - såkaldte thumbnails.

"Man kigger på billederne og ser ikke, hvad videoerne hedder. Hjemmesiden foreslår som regel en video, og så klikker man sig videre og kan lande på alt muligt. I begrebet 'stepdaughter' ligger ikke, at der er tale om et barn. Alle videoer på denne hjemmeside er med personer over 18 år," sagde han.

Anklager: Udtryk for et tema

På domsdagen, tirsdag, brugte anklager Peter Mathiasen op mod 40 minutter på at oplæse titler på videoer, den dømte så i 2017. Det medførte hovedrysten og fnys fra såvel den 56-årige som tilhørerne i retslokalet.

Anklagemyndigheden kunne ikke dokumentere, at den 56-årige aktivt og specifikt skulle have søgt efter de nævnte titler, men de kunne være dukket op som følge af et skrevet ord, der relaterer sig til familieforhold, fortalte anklageren.

"På den domfældtes ældre computer har vi kunnet dokumentere, at der har været vist videomateriale, som indeholder de titler, jeg har læst op med familiære relationer. Vi har kunnet dokumentere, at man har klikket ind på titlerne. Det, vi ikke kan sige med sikkerhed, og som jeg tydeligt gjorde retten opmærksom på, er, at selve videoindholdet kan have ændret sig, efter videoen er uploadet, men titlen er den samme. Og det er anklagemyndighedens synspunkt, at det kan godt være, at selve videosekvensen potentielt kan ændre sig, men den video, man har set, har haft den titel og er et udtryk for et tema omkring sex i familieforhold," forklarede anklager Peter Mathiasen til Lokalavisen Aarhus efter domfældelsen.

Læs også Kendt aarhusiansk erhvervsmand tiltalt for seksuelt overgreb på 7-årig steddatter

Hvorfor vælger du at bruge det materiale som bevis?

"Det er fordi, jeg mener, det er relevant. Det er relevant, at retten får kendskab til, at den domfældte i tiden op til en af de her begivenheder (en fest i februar 2018, hvor overgrebet ifølge anklageren kan have fundet sted, red.) har haft en interesse for sex i familieforhold. Og ikke bare sex i familieforhold, men mere specifikt film med temaet 'sex mellem en stedfar og en steddatter'. Det er efter anklagemyndighedens opfattelse udtryk for en interesse for det emne, som var vigtigt at få frem."

Et besøg på PornHub.com afslører, at der er mange videoer, hvor de medvirkende ifølge titlen har et familiært forhold. Screenshot: PornHub.com

Meget populært på PornHub

Blandt tilhørerne i salen, som Lokalavisen Aarhus talte med, hvoraf flere var familie eller venner til den 56-årige, var der en udtalt undren over brugen af materialet og en følelse af, at anklagemyndigheden greb efter det mindste halmstrå, der kunne miskreditere ham.

Et tilfældigt kig på forsiden af PornHub - i research-øjemed - viser da også, at den slags indhold er populært blandt de, ifølge sitets egen årsopgørelse for 2018, 92 millioner daglige brugere. I alt syv af 51 videoer på forsiden har "familiære relationer" på det tidspunkt, Lokalavisen Aarhus fra en inkognito-browser laver en optælling på forsiden.

Af PornHubs 2017-årsopgørelse fremgår det samtidig, at termerne 'Step mom' og 'Step sister' var henholdsvis det fjerde og femte mest søgte i det år.

Læs også Mænd sigtet for forsikringssnyd ved at sætte ild til bil til 250.000 kroner

Har du selv været inde på PornHub og konstatere, hvor mange videoer der har familiære relationer i titlerne?

"Nej, men jeg har under efterforskningen været i dialog med efterforskeren i politiets tekniske afdeling, som har downloadet tre af videoerne, hvor man kan se, at det er noget, som bliver set mange gange. Det er det eneste, jeg ved."

Ja, det er ret populært...

"Det skal jeg ikke kunne sige," lyder det fra anklager Peter Mathiasen.

Du nævner titlerne med de familiære relationer, som han har set, men han har også set andre slags videoer, ikke?

"Jo. Der var set et større udvalg af pornografisk materiale, og det, jeg ville have frem, var det, vi mener knytter sig til temaet, som retten skulle behandle."

Relevant for retten

Med mit kendskab til PornHub kan jeg afsløre, at der er endda rigtig mange videoer, der har familiære relationer i titlerne. Det er meget populært og ganske almindeligt. Kan du forstå, hvis man udefra set undrer sig over, at I bruger det som bevis mod den tiltalte?

"Jeg forholder mig til, at jeg synes, at det er relevant materiale, hvis en person sigtet for sædelighed mod sin steddatter kort inden det påsigtede forhold er inde at se en film, som handler om relationen mellem en stedfar og en steddatter. Så er det mit indtryk, at det er relevant at få frem i retten."

Læs også Tre mænd idømt fængselsstraf for forsøg på brandstiftelse mod Jens Stages lejlighed

Nu indrømmer jeg for hele verden, at jeg har set den slags. Skal jeg og andre som mig være nervøs for, om politiet finder det frem og finder det inkriminerende, selvom det er set på verdens største pornosite, der, som du selv understreger i retten, indeholder voksenporno?

"Man vil jo aldrig kunne blive dømt for at se noget af den her karakter, men det er jo et element blandt mange i sædelighedssager, som man kan drage frem," siger Peter Mathiasen, der udtrykte tilfredshed med dommen på seks måneders ubetinget fængsel, der nu er anket til Landsretten.

Forsvarer for den 56-årige, Peter Gerken, ønskede ikke at kommentere sagen efter domsafsigelsen.

Lokalavisen Aarhus' tidligere artikler om sagen:

Læs også Kendt erhvervsmand fra Aarhus tiltalt for sexovergreb på steddatter: Her er dommen

Læs også Tiltalt for sexovergreb på steddatter – men hvor var pigen?